**Odd Aksel Bergstad** (født 1956) er en norsk marinbiolog og forsker med dyphavsbiologi som spesialområde. Han er ansatt som forsker ved Havforskningsinstituttet.

Bergstad tok hovedfag i zoologi ved Universitetet i Bergen i 1983. Hovedfagsoppgaven hans hadde tittelen *En undersøkelse av relasjonen mellom antall vekstsoner i otolittene og alder hos larver og yngel av torsk.* I 1989 tok han en doktorgrad om livet i Norskerenna. Avhandlingen hadde tittelen *Ecology of the fishes of the Norwegian Deep*.

Fra 1991 til 2021 var han ansatt som forsker og forskningsleder ved Forskningsstasjon Flødevigen, som er en av Havforskningsinstituttets tre nasjonale forskningsstasjoner for oseaniske observasjoner.

Hans forskningsområder har vært populasjons- og samfunnsbiologi med hovedvekt på fisk. Han har drevet forskning og rådgiving vedrørende kyst- og fjordøkologi, økosystemene i Nordsjøen, Skagerrak og Atlanterhavet. Han har deltatt og ledet flere forskningsprosjekter. Blant annet var han prosjektleder for det omtalte MAR-ECO-prosjektet, som var et lengre prosjekt som strakk seg fra 2001 til 2008 og som innbefattet en forskningsreise langs den midtatlantiske rygg. Prosjektet, som var i regi av Havforskningsinstituttet og Universitetet i Bergen, var tilknyttet det globale programmet Census of Marine Life.

Bergstad er forfatter og medforfatter på flere bøker. Han var også en av drivkreftene bak den internasjonale vandreutstillingen "Dypere enn lyset" (Deeper than light), som kom i stand i forbindelse med MAR-ECO-prosjektet.

I 2004 ble han tildelt Norges forskningsråds formidlingspris. Han fikk prisen for sin sentrale rolle i den mangfoldige og originale formidlingen fra et forskningsprosjekt om dyphavets hemmeligheter. I 2007 ble han tildelt Descartesprisen, for formidlingen fra MAR-ECO-prosjektet.

Referanser
----------

1. 1 2   Issuu, issuu.com, utgitt juni 1956, besøkt 21. juli 2021[Hentet fra Wikidata]
2. ↑   ORCID 0000-0002-4096-0896, besøkt 26. mars 2019[Hentet fra Wikidata]
3. ↑  «Hovedfagsoppgave». *bibsys-almaprimo.hosted.exlibrisgroup.com* **(engelsk)**. Universitetet i Bergen. 1983. Besøkt 21. juli 2021.
4. ↑  «Avhandling». *bibsys-almaprimo.hosted.exlibrisgroup.com* **(engelsk)**. 1989. Besøkt 21. juli 2021.
5. ↑  «Ut på dypt vann». *Agderposten*. 25. september 2001. «Det er ti år siden forsker Odd Aksel Bergstad kom til Flødevigen fra Bergen»
6. 1 2  Kubens, Valerie (16. mars 2021). «Han er blant verdens to prosent beste fiskeriforskere». *fvn.no* **(norsk)**. Besøkt 21. juli 2021.
7. ↑  «Global interesse for undervassreise». *web.archive.org*. 3. oktober 2006. Arkivert fra originalen 3. oktober 2006. Besøkt 20. juli 2021.
8. ↑  «Dypets hemmeligheter». *www.bt.no*. 2001. Besøkt 20. juli 2021.
9. ↑  «Nasjonalbiblioteket». *www.nb.no*. Besøkt 21. juli 2021.
10. ↑  «Dypere enn lyset» (PDF). UiB. Besøkt 21. juli 2021.
11. ↑  «Dypere enn lyset - Kyst.no». *www.kyst.no*. 6. oktober 2005. Besøkt 21. juli 2021.
12. ↑  «Får formidlingspris etter dyphavstokt». *www.bt.no*. 2004. Besøkt 21. juli 2021.
13. ↑  forskningsråd, Norges (7. mars 2007). «Havforsker vinner formidlingspris». *forskning.no* **(norsk)**. Besøkt 20. juli 2021.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI **·** ORCID
 |